title: Padomes Lēmums 2014/913/KĀDP ( 2014. gada 15. decembris ), ar ko atbalsta Hāgas rīcības kodeksu un ballistisko raķešu neizplatīšanu, īstenojot ES Stratēģiju masu iznīcināšanas ieroču izplatīšanas novēršanai

text:
               17.12.2014

               LV

               Eiropas Savienības Oficiālais Vēstnesis

               L 360/44

         PADOMES LĒMUMS 2014/913/KĀDP
   (2014. gada 15. decembris),
   ar ko atbalsta Hāgas rīcības kodeksu un ballistisko raķešu neizplatīšanu, īstenojot ES Stratēģiju masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu,
   tā kā:

               (1)

               Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (“stratēģija”), kuras III nodaļā iekļauts saraksts ar pasākumiem, kas ir jāveic gan Savienībā, gan trešās valstīs, lai apkarotu šādu ieroču izplatīšanu.

               (2)

               ES aktīvi īsteno stratēģiju un veic pasākumus, kas uzskaitīti tās II un III nodaļā, piemēram, piešķir finanšu līdzekļus, lai atbalstītu konkrētus projektus, ar kuriem uzlabo daudzpusēju ieroču neizplatīšanas sistēmu, un daudzpusējus pasākumus, ar kuriem veicina uzticēšanos. Hāgas rīcības kodekss pret ballistisko raķešu izplatīšanu (“kodekss” jeb “HCoC”) un raķešu tehnoloģiju kontroles režīms (MTCR) ir daudzpusējas ieroču neizplatīšanas sistēmas sastāvdaļa. Kodeksa un MTCR mērķis ir novērst un mazināt ballistisko raķešu sistēmu, ar kurām var nogādāt masu iznīcināšanas ieročus (WMD), un saistītas tehnikas izplatīšanu.

               (3)

               Padome 2003. gada 17. novembrī pieņēma Kopējo nostāju 2003/805/KĀDP (1). Minētajā kopējā nostājā inter alia ir aicināts veicināt to, lai pēc iespējas vairāk valstu pievienotos kodeksam, jo īpaši tās valstis, kurām ir ballistisko raķešu spēki, kā arī aicināts turpināt izstrādāt un īstenot kodeksu, jo īpaši pasākumus, ar kuriem veicina uzticēšanos, un veicināt ciešāku kodeksa saikni ar ANO daudzpusējo ieroču neizplatīšanas sistēmu.

               (4)

               Padome 2008. gada 8. decembrī pieņēma secinājumus un dokumentu ar nosaukumu “Jaunas Eiropas Savienības darbības līnijas, apkarojot masu iznīcināšanas ieroču un to piegādes sistēmu izplatīšanu”. Dokumentā inter alia teikts, ka MII un to nogādes sistēmu izplatīšana joprojām ir viens no lielākajiem drošības apdraudējumiem un ka ieroču neizplatīšanas politika ir kopējās ārlietu un drošības politikas būtiska daļa. Ņemot vērā gūtos panākumus un pašreizējos centienus “jauno darbības līniju” īstenošanā, Padome 2010. gada decembrī vienojās pagarināt to īstenošanas laikposmu līdz 2012. gada beigām.

               (5)

               Padome 2008. gada 18. decembrī pieņēma Lēmumu 2008/974/KĀDP (2), atbalstot kodeksu saistībā ar stratēģijas īstenošanu.

               (6)

               Padome 2012. gada 23. jūlijā pieņēma Lēmumu 2012/423/KĀDP (3). Pateicoties minētajam lēmumam, varēja veiksmīgi sekmēt kodeksa vispārēju piemērošanu un atbilstību tā principiem. Savienības prioritāte ir turpināt dialogu ar valstīm, kas pievienojušās kodeksam, un tām, kuras tam nav pievienojušās, lai turpmāk veicinātu kodeksa vispārēju piemērošanu, kā arī lai uzlabotu tā īstenošanu un pastiprinātu tā darbību. Ar šo lēmumu būtu jāveicina šis process.

               (7)

               Kopumā fakts, ka joprojām tiek izplatītas tādas ballistiskās raķetes, kas spēj nogādāt MII, starptautiskajai sabiedrībai rada arvien lielākas bažas, jo īpaši pašreizējās raķešu programmas Tuvajos Austrumos, Ziemeļaustrumāzijā un Dienvidaustrumāzijā, tostarp Irānā, Sīrijā un Korejas Tautas Demokrātiskajā Republikā (“KTDR”).

               (8)

               ANO Drošības padome Rezolūcijā ANO DPR 1540 (2004) uzsvēra un ANO DPR 1977 (2011) atgādināja, ka kodolieroču, ķīmisko un bioloģisko ieroču, kā arī to nogādes līdzekļu izplatīšana rada draudus mieram un drošībai pasaulē un ka valstīm, kas uzņēmušās saistības, inter alia ir jāatturas nevalstiskiem dalībniekiem sniegt jebkādu palīdzību izstrādāt, iegūt, ražot, turēt īpašumā, pārvadāt, nodot citiem vai izmantot kodolieročus, ķīmiskos vai bioloģiskos ieročus un to nogādes sistēmas. To, ka kodolieroči, ķīmiskie un bioloģiskie ieroči, kā arī to nogādes līdzekļi apdraud mieru un drošību pasaulē, vēlreiz apstiprināja ANO DPR 1887 (2009) par kodolieroču neizplatīšanu un atbruņošanos. Turklāt ANO Drošības Padome rezolūcijās ANO DPR 1929 (2010) un 1718 (2006), kuru pamatā inter alia ir ANO Drošības padomes rezolūcijas 1540 (2004), 1977 (2011) un 1887 (2009), nolēma, ka Irāna un KTDR nedrīkstētu veikt nekādas darbības, kas saistītas ar ballistiskajām raķetēm, ar kurām var nogādāt kodolieročus, tostarp raķešu palaišanu, izmantojot ballistisko raķešu tehnoloģiju, un ka valstīm būtu jāveic visi nepieciešamie pasākumi, lai nepieļautu, ka Irānai un KTDR tiek nodota tehnoloģija vai sniegta tehniskā palīdzība, kas saistīta ar šādām darbībām.

               (9)

               Ar šo lēmumu būtu kopumā jāatbalsta vairākas darbības, kuru mērķis ir cīnīties pret ballistisko raķešu izplatīšanu,

         IR PIEŅĒMUSI ŠO LĒMUMU.
   1. pants
   1.   Lai nodrošinātu stratēģijas konkrētu elementu nepārtrauktu un praktisku īstenošanu, kā minēts pielikumā, Savienība:

               a)

               sekmē darbības, ar ko atbalsta kodeksu un MTCR, jo īpaši šādā nolūkā:

                           i)

                           veicināt vispārēju piemērošanu un jo īpaši to, lai kodeksam pievienotos visas valstis, kurām ir ballistisko raķešu spēki;

                           ii)

                           atbalstīt kodeksa īstenošanu un popularizēt to;

                           iii)

                           veicināt to, lai tiktu ievērotas MTCR pamatnostādnes un to pielikums;

               b)

               kopumā atbalsta vairākas darbības, kuru mērķis ir cīnīties pret ballistisko raķešu izplatīšanu, jo īpaši tiecoties palielināt informētību par šo apdraudējumu, pastiprināt centienus, lai uzlabotu daudzpusēju instrumentu efektivitāti, sniegt atbalstu šo konkrēto problēmu risināšanas iniciatīvām un palīdzēt ieinteresētajām valstīm valsts mērogā pastiprināt savus attiecīgos eksporta kontroles režīmus.

         2.   Šajā sakarībā projekti, ko atbalsta Savienība, ietver šādus konkrētus pasākumus:

               a)

               pasākumi, ar ko atbalsta kodeksu:

                           i)

                           sagatavot un publicēt “uzņemšanas paketi”, lai īstenotu informēšanas pasākumus, kas paredzēti valstīm, kuras nav pievienojušās kodeksam, kā arī lai atgādinātu to valstu pienākumus, kuras ir pievienojušās kodeksam;

                           ii)

                           Vīnē rīkot informēšanas pasākumus vienlaikus ar HCoC ikgadējo sanāksmi, kurā piedalās valstis, kas pievienojušās kodeksam;

                           iii)

                           rīkot informēšanas pasākumus, lai līdztekus ANO Ģenerālās asamblejas Pirmās komitejas sanāksmēm paustu atbalstu HCoC;

                           iv)

                           sarīkot līdz trim reģionāliem informēšanas semināriem, pamatojoties uz ES prioritātēm (iespējams, Āzijā, Persijas līča valstīs un Latīņamerikā);

                           v)

                           mudināt pārstāvjus gan no tām jaunattīstības valstīm, kas ir pievienojušās kodeksam, gan no tām jaunattīstības valstīm, kuras tam nav pievienojušās, apmeklēt HCoC ikgadējās sanāksmes un informēšanas seminārus;

                           vi)

                           rīkot informatīvas sanāksmes valstīm, kas nesen pievienojušās HCoC, lai palīdzētu tām pildīt savus pienākumus, tostarp līdztekus HCoC ikgadējai sanāksmei Vīnē;

                           vii)

                           atbalstīt HCoC veicināšanas centienu saskaņošanu ar ANO “Komitejas 1540” darbībām, tostarp finansējot HCoC ekspertu dalību “Komitejas 1540” rīkotajos valstu apmeklējumos;

                           viii)

                           atbalstīt HCoC drošu mehānismu internetā pieejamas informācijas sniegšanai un saziņas veidošanai (e-ICC), tostarp, veicot tehniskus uzlabojumus tīmekļa vietnē;

               b)

               pasākumi, ar ko kopumā atbalsta ballistisko raķešu neizplatīšanu:

                           i)

                           vienlaikus ar starptautiskiem forumiem sarīkot līdz četriem semināriem, lai uzlabotu informētību par ballistisko raķešu izplatīšanu, šos seminārus, iespējams, saistot ar a) apakšpunktā minētajiem HCoC informēšanas pasākumiem, piemēram, rīkot semināru vienlaikus ar ANO Ģenerālo asambleju vai Neizplatīšanas līguma sagatavošanas komiteju sanāksmēm;

                           ii)

                           sarīkot līdz trim reģionāliem semināriem, lai uzlabotu informētību par ballistisko raķešu izplatīšanu, un mudināt diskutēt par iespējām reģionālā līmenī labāk novērst ballistisko raķešu izplatīšanas draudus, šos seminārus, iespējams, saistot ar citiem ES informēšanas pasākumiem, kas tiek veikti attiecībā uz HCoC; sadarbībā ar attiecīgajām valstīm semināri varētu notikt Āzijā, Persijas līča reģionā un Latīņamerikā;

                           iii)

                           sagatavot četrus pārdomu dokumentus par iespējamiem turpmākiem daudzpusējiem pasākumiem, lai novērstu raķešu izplatīšanas draudus un lai veicinātu atbruņošanās centienus ballistisko raķešu jomā, jo īpaši pievēršoties iespējamiem pasākumiem, ar kuriem veicina uzticēšanos, un izskatot iespēju kā pirmo soli pieņemt reģionālu pieeju, piemēram, tajos reģionos, kas jo īpaši ir Savienības interešu lokā un/vai kur tuvākajā nākotnē var cerēt gūt panākumus;

                           iv)

                           lai agrīnā posmā novērstu divējāda lietojuma tehnoloģiju un zināšanu nodošanu, sarīkot līdz trim informētības uzlabošanas sanāksmēm ekspertiem, īpaši tiem, kas pārstāv zinātnes un/vai kosmosa izpētes un ražošanas jomas;

                           v)

                           veicināt to jaunattīstības valstu zinātnieku, kuri darbojas raķešu neizplatīšanas jomā, piekļuvi ES izcilības centru projektiem;

                           vi)

                           sadarbībā ar ES izcilības centriem rīkot mērķtiecīgas ekspertu misijas trešās valstīs, lai nodrošinātu informācijas un pieredzes apmaiņu attiecībā uz raķešu tehnoloģiju un divējāda lietojuma preču eksporta kontroli un lai palīdzētu šīm valstīm attīstīt savas spējas;

                           v)

                           atbalstīt ekspertu apmācību ballistisko raķešu neizplatīšanas jomā, nodrošinot viņu dalību ES programmās, piemēram, Eiropas Drošības un aizsardzības koledžas mācību programmā, vai Savienības dalībvalstu (“dalībvalstis”) programmās.

         Projektu sīks apraksts ir sniegts pielikumā.
   2. pants
   1.   Par šā lēmuma īstenošanu atbild Eiropas Savienības Augstais pārstāvis ārlietās un drošības politikas jautājumos (AP).
   2.   Lēmuma 1. panta 2. punktā minēto projektu tehnisko īstenošanu veic Fondation pour la recherche stratégique (Stratēģiskās pētniecības fonds) ( (FRS), kas šo uzdevumu pilda AP pārziņā. Šajā nolūkā AP ar FRS vienojas par vajadzīgo uzdevuma izpildes kārtību.
   3. pants
   1.   Finanšu atsauces summa 1. panta 2. punktā minēto projektu īstenošanai ir EUR 990 000.
   2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Komisija uzrauga 1. punktā minēto izdevumu pareizu pārvaldību. Šajā nolūkā tā ar FRS noslēdz finansēšanas nolīgumu. Minētajā nolīgumā paredz, ka FRS ir jānodrošina ES ieguldījuma publiskums atbilstīgi tā apjomam.
   4.   Komisija 3. punktā paredzēto finansēšanas nolīgumu cenšas noslēgt iespējami drīz pēc šā lēmuma stāšanās spēkā. Tā informē Padomi, ja rodas kādas grūtības šajā procesā, un par finansēšanas nolīguma noslēgšanas dienu.
   4. pants
   1.   AP ziņo Padomei par šā lēmuma īstenošanu, pamatojoties uz FRS sagatavotiem regulāriem ziņojumiem. Padomes veiktie novērtējumi balstās uz minētajiem ziņojumiem.
   2.   Komisija sniedz informāciju par 1. panta 2. punktā minēto projektu finansiālajiem aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Šis lēmums zaudē spēku 30 mēnešus pēc 3. panta 3. punktā minētā finansēšanas nolīguma noslēgšanas dienas. Tomēr, ja sešu mēnešu laikā pēc lēmuma stāšanās spēkā finansēšanas nolīgums nav noslēgts, šis lēmums zaudē spēku.

      Briselē, 2014. gada 15. decembrī

            Padomes vārdā –

            priekšsēdētāja

         F. MOGHERINI

      (1)  Padomes Kopējā nostāja 2003/805/KĀDP (2003. gada 17. novembris) par daudzpusēju nolīgumu masveida iznīcināšanas ieroču neizplatīšanas un ieroču nogādes līdzekļu jomā vispārināšanu un pastiprināšanu (OV L 302, 20.11.2003., 34. lpp.).

      (2)  Padomes Lēmums 2008/974/KĀDP (2008. gada 18. decembris), atbalstot Hāgas rīcības kodeksu pret ballistisko raķešu izplatīšanu saistībā ar ES Masu iznīcināšanas ieroču izplatīšanas novēršanas stratēģijas īstenošanu (OV L 345, 23.12.2008., 91. lpp.).

      (3)  Padomes Lēmums 2012/423/KĀDP (2012. gada 23. jūlijs), ar ko atbalsta ballistisko raķešu neizplatīšanu saistībā ar ES Stratēģijas masu iznīcināšanas ieroču izplatīšanas novēršanai un Padomes Kopējās nostājas 2003/805/KĀDP īstenošanu (OV L 196, 24.7.2012., 74. lpp.).

      PIELIKUMS
      1.   MĒRĶI
      Savienība stingri veicina ieroču neizplatīšanu. Tās centieni šajā jomā ietver stratēģiju un Kopējo nostāju 2003/805/KĀDP. Turklāt Padome ir apstiprinājusi “Jaunas Eiropas Savienības darbības līnijas, apkarojot masu iznīcināšanas ieroču un to piegādes sistēmu izplatīšanu”, un ES atbalstīja ANO DP rezolūciju 1540 (2004), par kuru kopš tā laika atgādināts rezolūcijā 1977 (2010).
      Savienība uzskata MTCR par nozīmīgu daudzpusēju instrumentu, kura mērķis ir mazināt ballistisko raķešu sistēmu un saistītu tehnoloģiju un zināšanu izplatīšanu, izstrādājot un īstenojot eksporta kontroles noteikumus attiecībā uz paaugstināta riska materiāliem. 19 dalībvalstis ir MTCR locekles, un visas dalībvalstis ar Padomes Regulas (EK) Nr. 428/2009 (1) starpniecību īsteno MTCR eksporta kontroles sarakstu.
      Savienība ir arī stingri atbalstījusi kodeksu jau no tā sākuma un regulāri ir paudusi bažas par ballistisko raķešu izplatīšanu. Savienība uzskata kodeksu par nozīmīgu pasākumu, ar kuru veicina pārredzamību un uzticēšanos. Visas dalībvalstis ir pievienojušās kodeksam un godprātīgi to īsteno.
      Pagātnē Savienība mēģināja pārvarēt atlikušos trūkumus kodeksa īstenošanas un tā vispārējas piemērošanas jomā, rīkojot seminārus, ekspertu sanāksmes un reģionālus informēšanas seminārus. Minētie pasākumi, kurus rīkoja saskaņā ar Lēmumu 2008/974/KĀDP un kurus īstenoja FRS, ir apliecinājuši savu efektivitāti un noderīgumu.
      Minēto pasākumu rezultātu iedvesmota, Savienība šo iniciatīvu turpināja un atbalstīja kodeksu attiecībā uz šādiem trim aspektiem:

                  a)

                  kodeksa vispārēja piemērošana,

                  b)

                  kodeksa īstenošana,

                  c)

                  kodeksa un tā darbības uzlabošana.

            Šo darbību veica saskaņā ar Lēmumu 2012/423/KĀDP, kas ļāva izvērst vairākas iniciatīvas HCoC atbalstam, tostarp:

                  a)

                  izstrādāt šim nolūkam īpaši veltītu drošu tīmekļa vietni,

                  b)

                  organizēt vairākus papildu pasākumus, kuru mērķis ir Vīnē, Ženēvā un Ņujorkā popularizēt kodeksu starp valstīm, kas nav tam pievienojušās,

                  c)

                  Parīzē rīkot informatīvu semināru Āfrikas un Tuvo Austrumu valstīm,

                  d)

                  rīkot reģionālus seminārus Singapūrā, Abū Dabī un Limā,

                  e)

                  sagatavot pārdomu dokumentus.

            Lēmums 2012/423/KĀDP ir palīdzējis uzlabot informētību par kodeksu un to popularizēt trešās valstīs. Ar minētā lēmuma palīdzību Savienība atbalstīja Kostarikas, Francijas, Ungārijas, Japānas, Peru un Rumānijas darbības, kad tās pildīja HCoC priekšsēdētāja funkcijas. Palielinot HCoC nozīmi, tas ir veicinājis jaunu locekļu pievienošanos kodeksam.
      Ņemot vērā gūtos rezultātus un to, ka joprojām tiek izplatītas tādas ballistiskās raķetes, kas spēj nogādāt masu iznīcināšanas ieročus, kas starptautiskajā sabiedrībā izraisa arvien lielākas bažas, jo īpaši saistībā ar pašreizējām raķešu programmām Tuvajos Austrumos, Ziemeļaustrumāzijā un Dienvidaustrumāzijā, tostarp Irānā un KTDR, tiks veiktas šādas darbības:

                  a)

                  projekts Nr. 1 – informācija un saziņa;

                  b)

                  projekts Nr. 2 – ballistisko raķešu neizplatīšanas stiprināšana;

                  c)

                  projekts Nr. 3 – HCoC vispārējas piemērošanas veicināšana – informatīvi pasākumi.

            Ar šo lēmumu ne tikai popularizē pievienošanos kodeksam un MTCR, šis lēmums ļauj padziļināt starptautiskās debates par raķešu izplatīšanu un iesaistīt jaunas reģionālas teritorijas un jaunas kopienas.
      2.   PROJEKTA APRAKSTS
      2.1.   Projekts Nr. 1 – Informācija un saziņa
      2.1.1.   Projekta mērķis
      Kodekss ir svarīgs instruments ballistisko raķešu un saistītu tehnoloģiju izplatīšanas mazināšanai, veicot pasākumus, ar kuriem veicina uzticēšanos un pārskatāmību. Tomēr jādara vairāk, lai to atbalstītu, jo īpaši ar mērķi:

                  a)

                  veicināt kodeksa vispārēju piemērošanu, jo īpaši to, lai kodeksam pievienotos visas valstis, kurām ir ballistisko raķešu spēki un ar kosmosa izmantošanu saistītas spējas,

                  b)

                  atbalstīt kodeksa īstenošanu visos tā aspektos,

                  c)

                  popularizēt kodeksu.

            2.1.2.   Projekta apraksts
      Projektā ir ietverti trīs darbību veidi:

                  a)

                  sagatavot, noformēt, nodrukāt un izplatīt līdz 1 500 bukletu, kurā aprakstīts Savienības atbalsts kodeksam. Bukletā iekļaus arī:

                              i)

                                 HCoC aprakstu;

                              ii)

                                 HCoC mērķu aprakstu;

                              iii)

                              aprakstu par ikgadējām deklarācijām, iepriekšējiem raķešu palaišanas paziņojumiem un brīvprātīgiem novērošanas apmeklējumiem;

                              iv)

                              Eiropas stratēģijas aprakstu attiecībā uz HCoC un MII nogādes līdzekļu izplatīšanu;

                              v)

                              pasākumus, kas jāveic, lai pievienotos kodeksam;

                              vi)

                              kontaktinformāciju tām valstīm, kuras nav pievienojušās;

                  b)

                  sagatavot, noformēt, nodrukāt un izplatīt līdz 1 000 “uzņemšanas pakešu” drukātu bukletu un USB zibatmiņu veidā, lai īstenotu informēšanas pasākumus, kas paredzēti valstīm, kuras nav pievienojušās kodeksam, kā arī lai atgādinātu to valstu pienākumus, kuras ir pievienojušās kodeksam. Materiāli būs pieejami arī tiešsaistē un aptvers visu vajadzīgo informāciju par kodeksu un attiecīgiem kontaktpunktiem. “Uzņemšanas paketē” iekļaus a) apakšpunktā aprakstīto bukletu;

                  c)

                  atbalstīt un atjaunināt HCoC drošu mehānismu internētā pieejamas informācijas sniegšanai un saziņas veidošanai (“electronic Immediate Central Contact” – e-ICC), tostarp ciešā sadarbībā ar Austrijas Federālo Ārlietu ministriju veicot tehniskus uzlabojumus tīmekļa vietnē.

            2.1.3.   Projekta gaidāmie rezultāti/rādītāji

                  a)

                  plaši izplatot “uzņemšanas paketi” dažādos pasākumos, panākta lielāka partneru izpratne par HCoC doto papildu vērtību un par Savienības lomu;

                  b)

                  drošāka HCoC interneta vietne nodrošina uzlabotu attiecīgās informācijas apmaiņu starp partneriem;

                  c)

                     HCoC priekšsēdētājs, Austrijas sekretariāts (“Immediate Central Contact” – ICC), Savienība un citi partneri savos informatīvajos pasākumos pēc vajadzības izmanto “uzņemšanas paketi”.

            2.1.4.   Ieguvēji no projekta
      Ieguvēji no projekta ir gan valstis, kas pievienojušās HCoC, gan valstis, kas tam nav pievienojušās.
      2.2.   Projekts Nr. 2 – Ballistisko raķešu neizplatīšanas stiprināšana
      2.2.1.   Projekta mērķis
      Tas, ka joprojām tiek izplatītas un praktiski izmantotas tādas ballistiskās raķetes, kas spēj nogādāt MII, starptautiskajai sabiedrībai rada arvien lielākas bažas, jo īpaši pašreizējās raķešu programmas Tuvajos Austrumos, Ziemeļaustrumāzijā un Dienvidaustrumāzijā, tostarp Irānā un KTDR.
      Kopumā ar projektu atbalstīs vairākas darbības, kuru mērķis ir cīnīties pret ballistisko raķešu izplatīšanu, jo īpaši tiecoties palielināt informētību par šo apdraudējumu, pastiprināt centienus, lai uzlabotu daudzpusēju instrumentu efektivitāti, sniegt atbalstu šo konkrēto problēmu risināšanas iniciatīvām un palīdzēt ieinteresētajām valstīm valsts mērogā pastiprināt savus attiecīgos eksporta kontroles režīmus.
      2.2.2.   Projekta apraksts
      Gadā tiek publicēti divi pārdomu dokumenti (projekta darbības laikā – četri). Iespējamie temati varētu ietvert šādus:

                  a)

                  esošo no MII brīvo zonu izmantošana par piemēru un par potenciālu pamatu turpmākām iniciatīvām, ar ko aizliedz ballistiskās raķetes;

                  b)

                  papildu daudzpusēji pasākumi, lai novērstu raķešu izplatīšanas apdraudējumu un veicinātu atbruņošanās centienus ballistisko raķešu jomā, jo īpaši uzmanību pievēršot iespējamiem pasākumiem, ar kuriem veicina uzticēšanos;

                  c)

                  eksporta un tranzīta kontroles mehānismi;

                  d)

                  nemateriālas tehnoloģiju nodošanas (ITT) loma ballistisko raķešu jomā.

            2.2.3.   Projekta gaidāmie rezultāti/rādītāji

                  a)

                  atbalsts daudzpusējiem centieniem, ar ko mazina raķešu izplatīšanu, tostarp HCoC un MTCR, palielina ES ietekmi raķešu neizplatīšanas jomā;

                  b)

                  debašu veicināšana par jaunām iniciatīvām kodeksa un MTCR stiprināšanai un iespēju pavēršana turpmākām iniciatīvām;

                  c)

                  raķešu neizplatīšanas veicināšana;

                  d)

                  jāpublicē vismaz četri pārdomu dokumenti;

                  e)

                  informētības palielināšana par divējāda lietojuma tehnoloģiju un zināšanu nodošanas jautājumiem novērš nejaušu nodošanu starp dalībvalstīm un palielina vispārējo informētību par eksporta kontroles mehānismu.

            2.2.4.   Ieguvēji no projekta
      Savienība un dalībvalstis gūs labumu no pārdomu dokumentiem; par plašāku izplatīšanu lems AP, cieši konsultējoties ar dalībvalstīm attiecīgajā kompetentajā Padomes darba grupā. Galīgais lēmums pamatosies uz priekšlikumiem, kurus iesniedz īstenotājs subjekts saskaņā ar šā lēmuma 2. panta 2. punktu.
      2.3.   Projekts Nr. 3 – HCoC vispārējas piemērošanas veicināšana – informatīvi pasākumi
      2.3.1.   Projekta mērķis
      Rīkojot vairākus pasākumus, kuru mērķis ir iesaistīt valstis, kas nav pievienojušās kodeksam, projekts palielinās informētību gan par raķešu neizplatīšanu, gan par HCoC. Lai to panāktu, Vīnē un Ņujorkā vienlaikus ar tur notiekošiem atbilstīgiem pasākumiem tiks rīkoti pasākumi, lai iesaistītu ANO delegācijas.
      2.3.2.   Projekta apraksts
      Projektā ietvers trīs pasākumu veidus:

                  a)

                  finansējums gan HCoC, gan ballistisko raķešu neizplatīšanas atbalstam paredzētiem četriem informatīviem pasākumiem, kas notiks divās pilsētās (pa 2 katrā pilsētā):

                              i)

                              Ņujorkā – vienlaikus ar ANO Ģenerālās asamblejas Pirmās komitejas sanāksmēm vai Neizplatīšanas līguma sagatavošanas komitejas sanāksmēm,

                              ii)

                              Vīnē – vienlaikus ar HCoC vai citām attiecīgām ANO darbībām Vīnē.

                        Par semināru organizāciju:

                              i)

                              katrs seminārs turpināsies pusi dienas, un tas pulcinās ne vairāk kā 80 dalībniekiem no ANO misijām Ņujorkā un Vīnē, kā arī izraudzīta lektoru grupa un ES amatpersonas;

                              ii)

                              tiks uzaicināti ne vairāk kā 6 lektori;

                              iii)

                              tiks uzaicināts HCoC priekšsēdētāja pienākumu izpildītājs;

                              iv)

                              saskaņā ar šo lēmumu ES augstākā līmeņa pārstāvja un ekspertu vadībā tiks organizētas un finansētas pusdienas vai vakariņas ierobežotam personu lokam, kas paredzētas, lai iesaistītu augstākā līmeņa amatpersonas no izvēlētām valstīm.
                              Lai to panāktu, īstenotājs subjekts katram pasākumam piedāvās valstu sarakstu, kur dažas valstis būs no to valstu vidus, kas nav pievienojušās kodeksam. Tādējādi varēs sapulcināt augsta līmeņa pārstāvjus, kas risina ar neizplatīšanu saistītus jautājumus.

                  b)

                  Finansējums trim reģionāliem informēšanas semināriem, kuri varētu notikt Latīņamerikā (piem., Argentīnā, Brazīlijā, Čīlē, Meksikā vai kādā Karību reģiona valstī, kura nav pievienojusies), Tuvajos Austrumos (piem., Persijas līča valstīs Bahreinā, Katarā vai Saūda Arābijā) un Āzijā (piem., Indonēzijā vai Vjetnamā). Vietu izvēlēsies, vienojoties ar AP, cieši konsultējoties ar dalībvalstīm kompetentajā Padomes darba grupā. Seminārs būs veltīts raķešu izplatīšanas tendencēm, galvenā uzmanība tiks pievērsta reģionāliem jautājumiem, un tajā pievērsīsies HCoC un praktiskajai informācijai par to, ko nozīmē būt valstij, kas pievienojusies HCoC. Reģiona valstis, kas pievienojušās HCoC, tiks uzaicinātas valdību līmenī, lai tās dalītos savā pieredzē ar tām valstīm, kuras nav pievienojušās kodeksam. Tiks uzaicināts arī HCoC priekšsēdētāja pienākumu izpildītājs, lai sniegtu paziņojumu un vadītu sanāksmi. Starp dalībniekiem varētu būt amatpersonas, diplomāti, militārie darbinieki, starptautisku organizāciju pārstāvji, ES pārstāvji, zinātnes aprindu pārstāvji utt.
                  Par semināru organizāciju:

                              i)

                              katrs seminārs turpināsies vienu dienu;

                              ii)

                              tos apmeklēt varētu ielūgt ne vairāk kā 50 personas;

                              iii)

                              tiks uzaicināts HCoC priekšsēdētāja pienākumu izpildītājs, lai sniegtu paziņojumu.

                  c)

                  Ne vairāk kā 10 mērķtiecīgas ekspertu misijas uz valstīm, kuras nav pievienojušās kodeksam. Tās būs vērstas galvenokārt uz atbilstīgajām rūpniecības nozarēm, zinātnes aprindām, eksporta kontroles ekspertiem un pilsoniskās sabiedrības pārstāvjiem. Saskaņojot ar Eiropas Savienības izcilības centriem, divi ballistisko raķešu neizplatīšanas eksperti no īstenošanas aģentūras un ES eksperts veiks misijas mērķa valstīs. Starp iespējamajām mērķa valstīm varētu būt Alžīrija, Bahreina, Bolīvija, Brazīlija, Ķīna, Ēģipte, Indija, Indonēzija, Izraēla, Malaizija, Meksika, Katara, Saūda Arābija, Dienvidāfrika un Taizeme, un citas valstis. Par galīgo valstu sarakstu, kā arī par iespēju veikt kopīgus pasākumus ar ANO “Komitejas 1540” informatīvajiem centieniem, lems ciešā sadarbībā ar AP. Starp dalībniekiem varētu būt apmeklētās valsts amatpersonas, diplomāti, militārie darbinieki, rūpniecības nozaru pārstāvji, pētnieki utt. Priekšroku dos amatpersonām un politisku lēmumu pieņēmējiem, diplomātiem, attiecīgajiem militārajiem darbiniekiem utt.
                  Par semināru organizāciju:

                              i)

                              katrs seminārs turpināsies vienu dienu;

                              ii)

                              tiks uzaicinātas ne vairāk kā 25 personas;

                              iii)

                              tiks uzaicināti 3 eksperti;

                              iv)

                              tiks uzaicināts HCoC priekšsēdētāja pienākumu izpildītājs.

            2.3.3.   Projekta gaidāmie rezultāti/rādītāji

                  a)

                  vismaz četri informatīvi pasākumi jānoorganizē Ņujorkā un Vīnē;

                  b)

                  trīs reģionālos pasākumos sapulcējušies nozīmīgi diplomātisko un zinātnisko aprindu pārstāvji, un radušās jaunas perspektīvas attiecībā uz iesaistīšanos;

                  c)

                  ir notikušas 10 ekspertu misijas, lai veicinātu HCoC vispārēju piemērošanu. Šajās misijās piedalījušies vismaz 20 lēmumu pieņēmēji un amatpersonas, un ir palielinājusies apmeklēto valstu lēmumu pieņēmēju un amatpersonu iesaistes pakāpe;

                  d)

                  ir pieaugusi informētība par raķešu izplatīšanas tendencēm un īpaši par kodeksu attiecībā uz valstīm, kas tam nav pievienojušās, un veicinātas diskusijas par turpmākajiem centieniem, lai mazinātu raķešu izplatīšanu;

                  e)

                  Savienības teritorijā un ārpus tās projekts ir veicinājis debates par turpmākām iniciatīvām;

                  f)

                  projekta rezultātā raķešu izplatīšana tiek uztverta kā stratēģiska problēma.

            2.3.4.   Ieguvēji no projekta
      Šajos pasākumos galvenā uzmanība tiks vērsta uz valstīm, kas nav pievienojušās kodeksam, lai gan valstis, kas tam ir pievienojušās, ar dažiem pasākumiem varētu būt saistītas politisku iemeslu dēļ. Dalībniekiem galvenokārt vajadzētu būt valdības ekspertiem un vecākajām amatpersonām.
      Ieguvēju valstu galīgā izvēle notiks īstenotāja subjekta konsultācijās ar AP un cieši konsultējoties ar dalībvalstīm kompetentajā Padomes darba grupā.
      3.   ILGUMS
      Kopējais paredzētais projektu īstenošanas ilgums ir 30 mēneši.
      4.   ĪSTENOTĀJS SUBJEKTS

                  a)

                  projektu tehniskā īstenošana tiks uzticēta FRS;

                  b)

                  līdzfinansējums būs atkarīgs no FRS;

                  c)

                  īstenotājs subjekts sagatavos:

                              i)

                              ceturkšņa pārskatus par projektu īstenošanu;

                              ii)

                              beigu ziņojumu – ne vēlāk kā vienu mēnesi pēc projektu īstenošanas pabeigšanas.

                  d)

                  ziņojumi tiks nosūtīti AP;

                  e)

                     FRS nodrošinās Savienības ieguldījuma publiskumu atbilstīgi tā apjomam.

            5.   IESAISTĪTĀS TREŠĀS PERSONAS
      Projektus pilnībā finansēs saskaņā ar šo lēmumu. Ekspertus no valstīm, kas ir pievienojušās kodeksam, vai no valstīm, kas nav pievienojušās kodeksam, var uzskatīt par iesaistītām trešām personām. Viņi strādās saskaņā ar FRS standarta noteikumiem.

         (1)  Padomes Regula (EK) Nr. 428/2009 (2009. gada 5. maijs), ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei (OV L 134, 29.5.2009., 1. lpp.).


title: Padomes Lēmums 2006/675/KĀDP ( 2006. gada 10. augusts ) par Šveices Konfederācijas ieguldījumu Eiropas Savienības militārajā operācijā, atbalstot Apvienoto Nāciju Organizācijas misiju Kongo Demokrātiskajā Republikā ( MONUC ) vēlēšanu laikā (operācijā EUFOR RD Kongo )

text:
               7.10.2006

               LV

               Eiropas Savienības Oficiālais Vēstnesis

               L 276/109

      PADOMES LĒMUMS 2006/675/KĀDP
   (2006. gada 10. augusts)
   par Šveices Konfederācijas ieguldījumu Eiropas Savienības militārajā operācijā, atbalstot Apvienoto Nāciju Organizācijas misiju Kongo Demokrātiskajā Republikā (MONUC) vēlēšanu laikā (operācijā “EUFOR RD Kongo”)
   EIROPAS SAVIENĪBAS PADOME,
   ņemot vērā Līgumu par Eiropas Savienību, un jo īpaši tā 13. panta 3. punktu,
   tā kā:

               (1)

               Politikas un drošības komiteja saskaņā ar Līguma 25. panta trešo daļu un ievērojot 10. panta 2. punktu Padomes Vienotajā rīcībā 2006/319/KĀDP (2006. gada 27. aprīlis) par Eiropas Savienības militāro operāciju, atbalstot Apvienoto Nāciju Organizācijas misiju Kongo Demokrātiskajā Republikā (MONUC) vēlēšanu laikā (1), 2006. gada 30. maijā ir pieņēmusi Lēmumu MONUC SPT/1/2006 (2) un Lēmumu MONUC SPT/2/2006 (3).

               (2)

               Ievērojot ES operācijas komandiera un Eiropas Savienības Militārās komitejas (ESMK) ieteikumu par Šveices Konfederācijas ieguldījumu, Šveices Konfederācijas ieguldījums būtu jāpieņem.

               (3)

               Saskaņā ar 6. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās tādu Eiropas Savienības lēmumu un darbību izstrādē un īstenošanā, kam ir aizsardzības nozīme,

         IR PIEŅĒMUSI ŠO LĒMUMU.
   1. pants
   1.   Ar šo tiek pieņemts Šveices Konfederācijas piedāvājums sniegt ieguldījumu operācijā EUFOR RD Kongo.
   2.   Šveices Konfederācija ir pārstāvēta ar Lēmumu MONUC SPT/2/2006 izveidotajā Palīdzības sniedzēju komitejā.
   2. pants
   Šis lēmums stājas spēkā tā pieņemšanas dienā.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2006. gada 10. augustā

            Padomes vārdā —

            priekšsēdētājs

         E. TUOMIOJA

      (1)  OV L 116, 29.4.2006., 98. lpp.

      (2)  OV L 197, 19.7.2006., 14. lpp.

      (3)  OV L 194, 14.7.2006., 31. lpp.


title: Komisijas Lēmums (ES) 2016/397 (2016. gada 16. marts), ar ko groza Lēmumu 2014/312/ES par ekoloģiskajiem kritērijiem ES ekomarķējuma piešķiršanai iekšdarbiem un ārdarbiem paredzētajām krāsām un lakām (izziņots ar dokumenta numuru C(2016) 1510) (Dokuments attiecas uz EEZ)

text:
                  18.3.2016

                  LV

                  Eiropas Savienības Oficiālais Vēstnesis

                  L 73/100

            KOMISIJAS LĒMUMS (ES) 2016/397
      (2016. gada 16. marts),
      ar ko groza Lēmumu 2014/312/ES par ekoloģiskajiem kritērijiem ES ekomarķējuma piešķiršanai iekšdarbiem un ārdarbiem paredzētajām krāsām un lakām

            (izziņots ar dokumenta numuru C(2016) 1510)

      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1) un jo īpaši tās 8. panta 2. punktu,
      apspriedusies ar Eiropas Savienības Ekomarķējuma komiteju,
      tā kā:

                  (1)

                  Ar Komisijas Lēmumu 2014/312/ES (2) ir noteikti ekoloģiskie kritēriji ES ekomarķējuma piešķiršanai iekšdarbiem un ārdarbiem paredzētajām krāsām un lakām. Pēc Lēmuma 2014/312/ES pieņemšanas DPx Fine Chemicals Austria GmbH, LSR Associates Ltd un Novasol S.A saskaņā ar Eiropas Parlamenta un Padomes Regulu (EK) Nr. 1907/2006 (3) kopīga iesnieguma veidā izdarīja reģistrāciju Eiropas Ķimikāliju aģentūrā. Šīs reģistrācijas dokumentācija ietvēra pārskatītu pašnoteiktu klasifikāciju attiecībā uz svarīgu adhēzijas veicinātāju un kovalento saišu veidotāju – adipīnskābes dihidrazīdu (ADH). Minētajā iesniegumā bija norādīts, ka ADH ir pašklasificēts kā bīstams ūdens videi (hronisks toksiskums, 2. kategorija) ar saistīto bīstamības apzīmējumu H411 (toksisks ūdens organismiem ar ilglaicīgām sekām). ADH ir polimēru dispersiju sastāvā, kuras bieži izmanto ūdens emulsijas krāsās un lakās, tādējādi pagarinot ražojumu kalpošanas ilgumu. Krāsas ar ilgāku kalpošanas laiku sava aprites cikla garumā kopumā mazāk ietekmē vidi, jo samazinās vajadzīgo pārkrāsošanas reižu skaits. Saskaņā ar pieejamo informāciju tikpat labas un efektīvas alternatīvas tirgū vēl nav pieejamas. Tāpēc ir jāparedz izņēmums no Komisijas Lēmumā 2014/312/ES noteiktā 5. kritērija piemērošanas attiecībā uz ADH izmantošanu ekomarķētās krāsās un lakās gadījumos, kad no tehniskā viedokļa nav lietderīgi izmantot alternatīvus materiālus, jo tāds krāsu produkts patērētājam nenodrošinātu vajadzīgo funkcionalitātes līmeni.

                  (2)

                  Turklāt citai vielai – metanolam – saskaņā ar harmonizēto KMI (klasificēšanas, marķēšanas un iepakošanas) klasifikāciju piemīt akūts toksiskums (3. kategorija) ar saistītajiem bīstamības apzīmējumiem H301 (toksisks, ja norīts), H311 (toksisks, ja nonāk saskarē ar ādu) un H331 (ieelpojot ir toksisks) un toksiska ietekme uz īpašu mērķorgānu pēc vienreizējas iedarbības (1. kategorija) ar saistīto bīstamības apzīmējumu H370 (izraisa orgānu bojājumus); šī viela atlikuma veidā ir krāsās un lakās izmantoto polimēru dispersiju sastāvā. Metanols polimēru dispersijās var būt dažādu izejvielu reakcijas produkts vai piemaisījums, un tā saturs ir atkarīgs no krāsas saistvielu satura. Tāpēc daudzos gadījumos šis saturs pārsniedz pašreizējo robežvērtību, kas attiecībā uz vielu atlikumiem noteikta Lēmumā 2014/312/ES. Minētās izejvielas izmanto, lai nodrošinātu būtiskas krāsu īpašības, piemēram, izturību pret mitro tīrīšanu, kas ir ES ekomarķējuma prasība. Turklāt šīs īpašības veicina lielāku krāsas ilgizturību, kas krāsas aprites cikla garumā samazina vispārējo ietekmi uz vidi, jo samazinās vajadzīgo pārkrāsošanas reižu skaits. Saskaņā ar ES ekomarķējuma turētāju sniegto tirgus informāciju šādas ADH un metanola klasifikācijas rezultātā patlaban ievērojamam skaitam krāsu un laku, kurām ES ekomarķējums piešķirts saskaņā ar Komisijas Lēmumu 2009/543/EK (4) un Komisijas Lēmumu 2009/544/EK (5), nav iespējams atjaunot ES ekomarķējuma licenci. Tāpēc ir jāparedz izņēmums no Komisijas Lēmumā 2014/312/ES noteiktā 5. kritērija piemērošanas attiecībā uz metanola izmantošanu ekomarķētās krāsās un lakās gadījumos, kad no tehniskā viedokļa nav lietderīgi aizstāt funkcionālas izejvielas, kuru lietojuma rezultātā ražojums var saturēt metanolu.

                  (3)

                  Pēc Lēmuma 2014/312/ES pieņemšanas svarīgs nožuvuša pārklājuma konservants, ko izmanto āra apdares darbiem paredzētām krāsām un lakām, – 3-jod-2-propinilbutilkarbamāts (IPBC) – harmonizētajā KMI klasifikācijā noteikts par bīstamu ūdens videi (akūts toksiskums, 1. kategorija) ar saistīto bīstamības apzīmējumu H400 (ļoti toksisks ūdens organismiem) un par bīstamu ūdens videi (hronisks toksiskums, 1. kategorija) ar saistīto bīstamības apzīmējumu H410 (ļoti toksisks ūdens organismiem, ar ilglaicīgām sekām). Šo konservantu izmanto āra apstākļiem paredzētos ražojumos, jo īpaši mitrā klimatā, lai pasargātu tos no mikroorganismu vairošanās. Lēmuma pieņemšanas laikā šā konservanta funkcionālais svarīgums un aizstājēju neesība bija zināma, un tāpēc noteica izņēmumu, ar ko pieļāva šā konservanta klātieni ES ekomarķējuma krāsās. Tomēr jaunā harmonizētā klasifikācija attiecīgos galaproduktus noteica par bīstamiem ūdens videi (hronisks toksiskums, 3. kategorija) un – gadījumos, kad IPBC koncentrācija tajos pārsniedz 0,25 % (masas), – paredzēja prasību tos marķēt ar saistīto bīstamības apzīmējumu H412 (kaitīgs ūdens organismiem, ar ilglaicīgām sekām). Kaut arī IPBC lietojumam noteiktā maksimālā robežkoncentrācija ir 0,65 %, galaprodukta klasificēšana par bīstamu ūdens videi patlaban ir aizliegta saskaņā ar Lēmumu 2014/312/ES. Lai krāsu produktos IPBC varētu tikt izmantots vajadzīgajā koncentrācijā – līdz 0,65 % –, ir jāatļauj galaprodukta marķēšana ar H412.

                  (4)

                  Konsekvences labad un pamatojoties uz Lēmuma 2014/312/ES 2. panta 20) punkta definīciju, kurā apzīmējumi “caurspīdīgs” un “puscaurspīdīgs” lietoti kā sinonīmi, būtu jāgroza 3.a kritērija teksts un ar to saistītā atsauce 2. tabulā.

                  (5)

                  Lēmumā 2014/312/ES noteiktais 5. kritērijs un papildinājuma 1.a, 1.b un 1.c punkts nosaka ierobežojumus un paredz noteikumus par konservantu izmantošanu, atsaucoties uz to statusu saskaņā ar Eiropas Parlamenta un Padomes Regulu (ES) Nr. 528/2012 (6), un tādējādi Savienībā izveido konkrētu veidu biocīdos lietotu aktīvo vielu apstiprināšanas sistēmu. Lai nodrošinātu šo ierobežojumu un noteikumu konsekvenci un saskaņotību ar Regulu (ES) Nr. 528/2012, Lēmumā 2014/312/ES būtu jāprecizē šādi aspekti: a) “tarā izmantojamu konservantu” un “nožuvuša pārklājuma konservantu” definīcijās būtu jāiekļauj atsauce uz Regulas (ES) Nr. 528/2012 3. panta 1. punkta c) apakšpunktu; b) būtu jāprecizē, ka papildinājuma noteikumi un nosacījumi par tarā izmantojamiem konservantiem un nožuvuša pārklājuma konservantiem būtu jāattiecina uz aktīvajām vielām, kuru iespējama apstiprināšana patlaban tiek izskatīta vai kuras ir apstiprinātas lietošanai konkrētu veidu biocīdos, un kurām var tikt piemēroti apstiprinājuma nosacījumi; c) atsauce uz Eiropas Parlamenta un Padomes Direktīvu 98/8/EK (7) papildinājumā būtu jāsvītro, jo šī direktīva ir atcelta; d) papildinājuma 1.a, 1.b un 1.c punktā noteiktajās verifikācijas prasībās būtu jāsvītro atsauce uz Regulas (ES) Nr. 528/2012 58. panta 3. punktu, jo tas attiecas tikai uz īpašiem gadījumiem.

                  (6)

                  Tāpēc Lēmums 2014/312/ES būtu attiecīgi jāgroza.

                  (7)

                  Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu,

            IR PIEŅĒMUSI ŠO LĒMUMU.
      1. pants
      Lēmumu 2014/312/ES groza šādi:

                  1)

                  lēmuma 2. pantā “tarā izmantojamu konservantu” un “nožuvuša pārklājuma konservantu” definīcijas 10) un 11) punktā aizstāj ar šādām:

                              “10)

                              “tarā izmantojami konservanti” ir tādas aktīvās vielas Eiropas Parlamenta un Padomes Regulas (ES) Nr. 528/2012 (*) 3. panta 1. punkta c) apakšpunkta nozīmē, kuras tiek izmantotas minētās regulas V pielikumā aprakstītā 6. produktu veida produktos. Konkrēti tos izmanto gatavu produktu saglabāšanai to uzglabāšanas laikā, lai novērstu mikroorganismu izraisītu bojāšanos un nodrošinātu derīgumu līdz glabāšanas laika beigām, un no mašīnām dozējamo krāsvielu toņa saglabāšanai;

                              11)

                              “nožuvuša pārklājuma konservanti” ir tādas aktīvās vielas Regulas (ES) Nr. 528/2012 3. panta 1. punkta c) apakšpunkta nozīmē, kuras tiek izmantotas minētās regulas V pielikumā aprakstītā 7. produktu veida produktos un konkrēti plēvju vai pārklājumu saglabāšanai, lai novērstu mikroorganismu izraisītu bojāšanos vai aļģu augšanu un aizsargātu materiālu vai priekšmetu virsmas sākotnējās īpašības;

                     (*)  Eiropas Parlamenta un Padomes 2012. gada 22. maija Regula (ES) Nr. 528/2012 par biocīdu piedāvāšanu tirgū un lietošanu (OV L 167, 27.6.2012., 1. lpp.).”;"

                  2)

                  lēmuma pielikumu groza tā, kā izklāstīts šā lēmuma pielikumā.

            2. pants
      Šis lēmums ir adresēts dalībvalstīm.

         Briselē, 2016. gada 16. martā

               Komisijas vārdā –

               Komisijas loceklis

            Karmenu VELLA

         (1)  OV L 27, 30.1.2010., 1. lpp.

         (2)  Komisijas 2014. gada 28. maija Lēmums 2014/312/ES par ekoloģiskajiem kritērijiem ES ekomarķējuma piešķiršanai iekšdarbiem un ārdarbiem paredzētajām krāsām un lakām (OV L 164, 3.6.2014., 45. lpp.).

         (3)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

         (4)  Komisijas 2008. gada 13. augusta Lēmums 2009/543/EK par ekoloģiskajiem kritērijiem Kopienas ekomarķējuma piešķiršanai āra apdares darbiem paredzētajām krāsām un lakām (OV L 181, 14.7.2009., 27. lpp.).

         (5)  Komisijas 2008. gada 13. augusta Lēmums 2009/544/EK par ekoloģiskajiem kritērijiem Kopienas ekomarķējuma piešķiršanai iekštelpu krāsām un lakām (OV L 181, 14.7.2009., 39. lpp.).

         (6)  Eiropas Parlamenta un Padomes 2012. gada 22. maija Regula (ES) Nr. 528/2012 par biocīdu piedāvāšanu tirgū un lietošanu (OV L 167, 27.6.2012., 1. lpp.).

         (7)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).

         PIELIKUMS
         Lēmuma 2014/312/ES pielikumu groza šādi:

                     1)

                     3.a kritērija “Segtspēja” piekto daļu aizstāj ar šādu: “Necaurspīdīgu gruntskrāsu un pamatnes krāsu viena litra segtspēja ir vismaz 8 m2. Necaurspīdīgu izolējošo/hermetizējošo, penetrējošo/saistošo gruntskrāsu un īpašu adhezīvu gruntskrāsu viena litra segtspēja ir vismaz 6 m2.”;

                     2)

                     3. kritērija “Lietošanas efektivitāte” 2. tabulā 8. un 9. ailē “Gruntskrāsa (g)” un “Gruntskrāsa un pamatnes krāsa (h)” tekstu “6 m2/L (caurspīdīga)” abās ailēs aizstāj ar tekstu “6 m2/L (bez specifiskām īpašībām)”;

                     3)

                     papildinājumu groza šādi:

                                 a)

                                 bīstamo vielu robežvērtību un izņēmumu saraksta punktā “1. Krāsvielām, saistvielām un galaproduktiem pievienotie konservanti” punktu “i) Noteikumi saistībā ar biocīdu atļaujas statusu” aizstāj ar šādu:
                                 “i)   Noteikumi saistībā ar konservantu apstiprināšanas statusu
                                 Krāsu sastāvā ir tikai tādas aktīvās vielas (Regulas (ES) Nr. 528/2012 3. panta 1. punkta c) apakšpunkta nozīmē), kas atbilst 1.a, 1.b un 1.c punkta prasībām (attiecīgos gadījumos) un ir apstiprinātas saskaņā ar Regulas (ES) Nr. 528/2012 9. panta 2. punktu lietošanai 6. produktu veida produktos (1.a un 1.b punkta gadījumā) vai 7. produktu veida produktos (1.c punkta gadījumā), vai arī ir iekļauti minētās regulas I pielikumā. Turklāt par tām novērtējuma ziņojumā ir sniegts riska novērtējums attiecībā uz profesionālu izmantojumu un/vai plaša patēriņa (neprofesionālu) izmantojumu. Pieteikuma iesniedzējiem jāiepazīstas ar jaunāko apstiprināto ES darbīgo vielu sarakstu (*) un ar minētās regulas I pielikumu.
                                 Starpposma periodā, kamēr tiek gaidīts lēmums par apstiprinājumu, un tik ilgi, līdz ir pieņemts labvēlīgs lēmums aktīvo vielu apstiprināt vai iekļaut minētās regulas I pielikumā, krāsu preparāti drīkst saturēt konservantus, par kuriem ir iesniegta dokumentācija un kuru lieta ir izskatīšanā.

                                    (*)  ECHA, biocīdās aktīvās vielas – apstiprināto aktīvo vielu saraksts: http://www.echa.europa.eu/web/guest/information-on-chemicals/biocidal-active-substances.”;"

                                 b)

                                 bīstamo vielu robežvērtību un izņēmumu saraksta punktus “1.a Tarā izmantojami konservanti” un “1.b Tonēšanas (krāsvielu) iekārtu konservanti” aizstāj ar šādiem:

                                                         “a)

                                                         Tarā izmantojami konservanti

                                                Piemērojamība:

                                             visi produkti, ja nav norādīts citādi

                                             Ekomarķētos produktos drīkst lietot tarā izmantojamos konservantus, kas ir klasificēti turpmāk norādītajās bīstamības klasēs, kurām ir piemērots izņēmums.

                                                Klasifikācijas apzīmējumi, kuriem ir piemērots izņēmums: H331 (R23), H400 (R50), H410 (R50/53), H411 (R51/53), H412 (R52/53), H317 (R43)
                                             Tarā izmantojamajiem konservantiem, kas ir apzīmēti ar šīm bīstamības klasēm, kurām ir piemērots izņēmums, ir arī jāatbilst šādiem izņēmuma piemērošanas nosacījumiem:

                                                         —

                                                         kopējā koncentrācija nepārsniedz 0,060 masas %,

                                                         —

                                                         vielas, kas ir apzīmētas ar klasi H400 (R50) un/vai H410 (R50/53), nav bioakumulatīvas. Vielām, kas nav bioakumulatīvas, Log Kow ≤ 3,2 vai biokoncentrācijas faktors (BCF) ≤ 100,

                                                         —

                                                         attiecībā uz vielām, kuras ir apstiprinātas izmantošanai vai iekļautas Regulas (ES) Nr. 528/2012 I pielikumā, pievieno pierādījumus par to, ka ir ievēroti krāsu produkta apstiprināšanas nosacījumi,

                                                         —

                                                         ja tiek izmantoti konservanti, kas ir formaldehīdu izdalošas vielas, formaldehīda saturam un emisijām no galaprodukta ir jāatbilst prasībām, kas noteiktas 7.a vielas ierobežojumā.

                                                Tarā izmantojami konservanti

                                                Kopējais saturs galaproduktā: 0,060 masas %

                                                Verifikācija:

                                             Pieteikuma iesniedzēja un tā saistvielu piegādātāja deklarācija, kas ir pamatota ar CAS numuriem un galaproduktu aktīvo vielu un to saistvielu klasēm.
                                             Tas ietver pieteikuma iesniedzēja veiktu aprēķinu, lai noteiktu aktīvās vielas koncentrāciju galaproduktā.
                                             Identificē visas ražotās aktīvās vielas, kurām ģeometrisko izmēru skaitliskajā sadalījumā vismaz 50 % daļiņu kāds no izmēriem ir no 1 nm līdz 100 nm.

                                             Uz turpmāk norādītajiem konservantiem attiecas īpašas robežkoncentrācijas:

                                                Robežkoncentrācija

                                                         i)

                                                         cinka piritions

                                             0,050 %

                                                         ii)

                                                         N-(3-aminopropil)-N-dodecilpropān-1,3-diamīns

                                             0,050 %

                                                         b)

                                                         Tonēšanas (krāsvielu) iekārtu konservanti

                                             Bīstamības klases, uz kurām attiecas izņēmums, un izņēmuma piemērošanas nosacījumi, kas izklāstīti 1.a punktā, attiecas arī uz konservantiem, kas tiek izmantoti krāsvielu aizsardzībai, kamēr tās pirms sajaukšanas ar pamatkrāsām tiek uzglabātas iekārtā.
                                             Ja krāsvielām, kas tiks dozētas no mašīnām, aizsardzības nodrošināšanai ir pievienoti konservanti, to kopējais saturs nepārsniedz 0,20 % (masas).
                                             Uz turpmāk norādītajiem konservantiem attiecas īpašas robežkoncentrācijas, kas veido daļu no krāsvielā esošā kopējā konservantu daudzuma:

                                                Kopējais konservantu daudzums krāsvielā:

                                             0,20 masas %

                                                Verifikācija:

                                             Pieteikuma iesniedzēja un/vai tā krāsvielu piegādātāja deklarācija, kas ir pamatota ar CAS numuriem un galaproduktu aktīvo vielu un to saistvielu klasēm.
                                             Tas ietver aprēķinu, lai noteiktu aktīvās vielas koncentrāciju krāsvielu galaproduktā.
                                             Identificē visas ražotās aktīvās vielas, kurām ģeometrisko izmēru skaitliskajā sadalījumā vismaz 50 % daļiņu kāds no izmēriem ir no 1 nm līdz 100 nm.”

                                                         i)

                                                         3-jod-2-propinilbutilkarbamāts (IPBC);

                                             0,10 %

                                                         ii)

                                                         cinka piritions;

                                             0,050 %

                                                         iii)

                                                         N-(3-aminopropil)-N-dodecilpropān-1,3-diamīns.

                                             0,050 %

                                 c)

                                 bīstamo vielu robežvērtību un izņēmumu saraksta punktu “1.c Nožuvuša pārklājuma konservanti” aizstāj ar šādu:

                                                         “c)

                                                         Nožuvuša pārklājuma konservanti

                                                Piemērojamība:

                                             ārdarbu krāsas, iekšdarbu krāsas specifiskiem lietojumiem

                                             Nožuvuša pārklājuma konservantus un to stabilizatorus, kas ir apzīmēti ar turpmāk norādītajām bīstamības klasēm, drīkst izmantot visos ārdarbiem paredzētos produktos un tikai atsevišķos iekšdarbiem paredzētos produktos.

                                                Klasifikācijas apzīmējumi, kuriem ir piemērots izņēmums: H400 (R50), H410 (R50/53), H411 (R51/53), H412 (R52/53), H317 (R43)
                                             Nožuvuša pārklājuma konservantiem, kas ir apzīmēti ar šīm bīstamības klasēm, kurām ir piemērots izņēmums, ir arī jāatbilst šādiem izņēmuma piemērošanas nosacījumiem:

                                                         —

                                                         kopējā koncentrācija nepārsniedz 0,10 masas % vai 0,30 masas % (pēc vajadzības),

                                                         —

                                                         vielas, kas ir apzīmētas ar klasi H400 (R50) un/vai H410 (R50/53), nav bioakumulatīvas. Vielām, kas nav bioakumulatīvas, Log Kow ≤ 3,2 vai biokoncentrācijas faktors (BCF) ≤ 100,

                                                         —

                                                         attiecībā uz vielām, kuras ir apstiprinātas izmantošanai vai iekļautas Regulas (ES) Nr. 528/2012 I pielikumā, pievieno pierādījumus par to, ka ir ievēroti krāsu produkta apstiprināšanas nosacījumi.

                                                   Lielāks kopējais daudzums un izņēmums no 5.a kritērija prasībām, kuri ļauj galaproduktu klasificēt kā bīstamu ūdens videi (hronisks toksiskums, 3. kategorija) ar bīstamības apzīmējumu H412, tiek piemērots šādiem nožuvuša pārklājuma konservantiem un tikai norādītajiem izmantojumiem:

                                                Nožuvuša pārklājuma konservanti

                                                Kopējais saturs galaproduktā:

                                                         krāsas, kas paredzētas izmantošanai ļoti mitrās vidēs iekštelpās, tostarp virtuvēs un vannasistabās
                                                         0,10 masas %

                                                         Visi ārdarbiem paredzētu krāsu lietojumi
                                                         0,30 masas %

                                                Verifikācija:

                                             Pieteikuma iesniedzēja un tā saistvielu piegādātāja deklarācija, kas ir pamatota ar CAS numuriem un galaproduktu aktīvo vielu un to saistvielu klasēm.
                                             Tas ietver pieteikuma iesniedzēja veiktu aprēķinu, lai noteiktu aktīvo vielu koncentrāciju galaproduktā.
                                             Identificē visas ražotās aktīvās vielas, kurām ģeometrisko izmēru skaitliskajā sadalījumā vismaz 50 % daļiņu kāds no izmēriem ir no 1 nm līdz 100 nm.”

                                             3-jod-2-propinilbutilkarbamāta (IPBC) savienojumi
                                             Ārdarbiem paredzētas krāsas un lakas

                                                IPBC savienojumu kopējais saturs ārdarbiem paredzētās krāsās:

                                             0,650 %

                                             Uz turpmāk norādīto konservantu attiecas specifiskās robežkoncentrācijas:

                                             cinka piritions

                                             0,050 %

                                 d)

                                 bīstamo vielu robežvērtību un izņēmumu sarakstā pievieno šādu punktu “8. Saistvielu un polimēru dispersiju sastāvā esošās vielas”:

                                                         “8.

                                                         Saistvielu un polimēru dispersiju sastāvā esošās vielas

                                                         a)

                                                         saistvielas un tādas vielas, kas veido kovalentās saites

                                                Piemērojamība:

                                                         —

                                                         iekšējā/ārējā apdare

                                                         —

                                                         koksnes dekorējums, aizsardzība un pārklājumi

                                                         —

                                                         metāla pārklājumi

                                                         —

                                                         grīdas pārklājumi

                                                         —

                                                         spīdīgie pārklājumi

                                                         —

                                                         arhitekturālie un dekoratīvie pārklājumi

                                             Adipīnskābes dihidrazīds (ADH), tiek izmantots kā adhēzijas veicinātājs vai kā viela, kas veido kovalentās saites [ar DNS bāzēm]

                                             1,0 masas %

                                                Verifikācija:

                                             Pieteikuma iesniedzējs un tā izejvielu piegādātāji iesniedz deklarāciju, kuru pamato ar aprēķiniem vai ar analītisko testēšanas pārskatu.

                                                         b)

                                                         reakcijas produkti un atliekas

                                                Piemērojamība:

                                             Produkti ar polimēru saistvielu sistēmām

                                             Atlikušo metanolu klātbūtne tiek ierobežota atkarībā no saistvielas satura galaproduktā.

                                                Verifikācija:

                                             Pieteikuma iesniedzējs un tā izejvielu piegādātāji iesniedz deklarāciju, kuru pamato ar aprēķiniem vai ar analītisko testēšanas pārskatu.”

                                                         —

                                                         vairāk nekā 10 %, bet ne vairāk kā 20 % saistvielas satura galaproduktā

                                             0,02 masas %

                                                         —

                                                         vairāk nekā 20 %, bet ne vairāk kā 40 % saistvielas satura galaproduktā

                                             0,03 masas %

                                                         —

                                                         vairāk nekā 40 % saistvielas satura galaproduktā

                                             0,05 masas %


title: 2007/96/EK: Padomes Lēmums ( 2007. gada 12. februāris ), ar ko ieceļ Reģionu komitejas locekli no Spānijas

text:
               14.2.2007

               LV

               Eiropas Savienības Oficiālais Vēstnesis

               L 42/23

      PADOMES LĒMUMS

   (2007. gada 12. februāris),
   ar ko ieceļ Reģionu komitejas locekli no Spānijas
   (2007/96/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 263. pantu,
   ņemot vērā Spānijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un komitejas locekļa aizstājējus (1).

               (2)

               Sakarā ar Pasqual MARAGALL i MIRA kunga pilnvaru termiņa beigām ir atbrīvojusies viena Reģionu komitejas locekļa vieta,

         IR NOLĒMUSI ŠĀDI.
   1. pants
   Ar šo uz atlikušo pilnvaru laiku, proti, līdz 2010. gada 25. janvārim, par Reģionu komitejas locekli tiek iecelts José MONTILLA AGUILERA kungs, Presidente de la Generalitat de Cataluña, nomainot Pasqual MARAGALL i MIRA kungu.
   2. pants
   Šis lēmums stājas spēkā tā pieņemšanas dienā.

      Briselē, 2007. gada 12. februārī

            Padomes vārdā —

            priekšsēdētājs

         F.-W. STEINMEIER

      (1)  OV L 56, 25.2.2006., 75. lpp.


title: Izpildu Komitejas lēmums (1998. gada 21. aprīlis) par darba grupas darbībām (SCH/Com–ex (98)1 rev. 2)

text:
Svarīgs juridisks paziņojums

|

41998D0002

Oficiālais Vēstnesis L 239 , 22/09/2000 Lpp. 0191 - 0192

		Izpildu Komitejas lēmums(1998. gada 21. aprīlis)par darba grupas darbībām(SCH/Com–ex (98)1 rev. 2)IZPILDU KOMITEJA,ņemot vērā Šengenas Līguma īstenošanas konvencijas 132. pantu,ņemot vērā iepriekšminētās konvencijas 6. pantu,IR PIEŅĒMUSI ŠO LĒMUMU.Ņemot vērā to, ka uz Šengenas valstīm imigrē ļoti daudzi ārvalstnieki, jo īpaši Irākas un citu valstu pilsoņi, saistībā ar ieteikumiem, kurus Eiropas Savienība ir sniegusi vai gatavojas sniegt, ir nepieciešams pastiprināt ārējo robežu kontroli un veikt praktiskus pasākumus, lai sekmētu šādu robežkontroļu efektivitāti saskaņā ar kopīgu plānu.Saskaņā ar īpašu pilnvaru noteikumu var pievērst uzmanību Šengenas zonas "pievilkšanas" faktoriem, kas izraisa šo nelikumīgo imigrācijas plūsmu, tomēr paturot uzmanības lokā to, ka citām struktūrām jānodarbojas ar šīs parādības cēloņiem izcelsmes valstīs un tranzītvalstīs.Izpildu komiteja ierosina Šengenas valstīm nekavējoties sākt ieviest šādus pasākumus ārējo robežu kontrolei, ņemot vērā ieteikumus, ko Eiropas Savienība paredzējusi citās jomās, un tajā pašā laikā uzsverot nepieciešamību arī veikt attiecīgus pasākumus Dublinas Konvencijas ieviešanai:- pastiprināt ieceļošanas pārbaudes pie ārējām robežām, izmantojot papildu personālu un jaunākās tehnoloģijas,- paaugstināt drošību lidostu teritorijā, kas nav publiski pieejama, attiecībā uz lidojumiem no valstīm, kas nav Šengenas zonā, un tranzītpasažieriem; veikt līdzīgus pasākumi ostās, kas apkalpo starptautiskos pārvadājumus,- nodrošināt savstarpēju palīdzību sākotnējā un tālākā apmācībā gan personālam, kas atbild par pārbaudēm lidostās un ostās, gan aviosabiedrību personālam, piemēram, ar divpusējām apmaiņas programmām; pastiprināti izmantot un savstarpēji nodrošināt ar jaunāko tehnoloģiju, kā arī palielināt darbinieku skaitu,- pārbaudīt prāmjus iekraušanas laikā un izejot no ostas,- ieviest un veicināt to sankciju un noteikumu saskaņošanu, ko piemēro pārvadātājiem par nelegālo imigrantu ievešanu Šengenas zonā,- uzlabot kontroles pirms iekāpšanas transportlīdzekļos augsta riska izceļošanas vietās — vēl jāprecizē,- apmainīties ar informāciju par maršrutiem un metodēm, ko izmanto nelikumīgu ieceļotāju pārvietošanai pāri valsts robežai, pastiprinot praktisku sadarbību starp policijas iestādēm un robežu aizsardzības iestādēm, pastiprinot sadarbību starp šīm iestādēm un Šengenas valstu sadarbības koordinatoriem, kuri strādā valstīs, kuras nav Šengenas līguma dalībvalstis; savstarpēji vienojoties, veikt Līgumslēdzēju Pušu amatpersonu apmaiņu, lai pārraudzītu pret nelikumīgu ieceļošanu veikto pasākumu efektivitāti,- saskaņā ar attiecīgajiem valsts tiesību aktiem — noņemt pirkstu nospiedumus katram ārvalstniekam, kas nelikumīgi iekļuvis Šengenas zonā un kura identitāti nevar droši noteikt pēc derīgiem dokumentiem; saglabāt pirkstu nospiedumus, lai informētu citu Šengenas valstu varas iestādes; ievērot personas datu aizsardzības tiesību aktu principus, kurus piemēro Eiropas Savienībā,- saskaņā ar attiecīgās valsts tiesību aktiem — aizkavēt bēgšanu ārvalstniekiem, kuri nelikumīgi iekļuvuši Šengenas zonā un kuru identitāti nevar droši noteikt, vai nu līdz brīdim, kad skaidri noteikta šo personu identitāte, vai līdz brīdim, kad ir noteikti un īstenoti pasākumi, kas jāveic attiecīgai citas valsts policijai,- nekavējoties izraidīt ārvalstniekus, kas nelikumīgi nokļuvuši Līgumslēdzēju Pušu teritorijā, ja tiem nav tiesību tur palikt,- atbalstīt sarunas par atpakaļuzņemšanas līgumu starp Šengenas valstīm no vienas puses un Turciju, Čehiju, Slovākiju, Ungāriju un Slovēniju no otras puses,- uzlabot praktisko sadarbību starp Šengenas valstīm, piemērojot Dublinas Konvenciju.Šos pasākumus ievieš:- ievērojot katras valsts suverenitāti,- saskaņā ar Līgumslēdzēju Pušu tiesībām, proti, ja to ļauj attiecīgās valsts tiesību akti,- neierobežojot esošo divpusējo līgumu noteikumus,- saskaņā ar Šengenas īstenošanas konvenciju, un jo īpaši tās 134. un 142. pantu, attiecībā uz Dublinas Konvenciju.Ņemot vērā nepieciešamību vadīt šo pasākumu ieviešanu un tos pastiprināt, prezidentvalstij ir jāizveido darba grupa, kas sastāv no vismaz sešu visvairāk skarto valstu pārstāvjiem. Šai darba grupai regulāri jātiekas un jāsniedz ziņojumi Izpildu komitejai.Šo lēmumu ievieš kā papildinājumu ES rīcības plānam. Nepieciešamo saskaņošanu veiks K4 Komiteja un Centrālā grupa.Briselē, 1998. gada 21. aprīlīPriekšsēdētājsJ. Vande Lanotte--------------------------------------------------


title: Padomes Lēmums 2012/212/KĀDP ( 2012. gada 23. aprīlis ), ar ko groza Lēmumu 2010/639/KĀDP par ierobežojošiem pasākumiem pret Baltkrieviju

text:
               25.4.2012

               LV

               Eiropas Savienības Oficiālais Vēstnesis

               L 113/11

         PADOMES LĒMUMS 2012/212/KĀDP
   (2012. gada 23. aprīlis),
   ar ko groza Lēmumu 2010/639/KĀDP par ierobežojošiem pasākumiem pret Baltkrieviju
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2010. gada 25. oktobrī pieņēma Lēmumu 2010/639/KĀDP (1).

               (2)

               Lai nodrošinātu to, ka līdzekļus vai saimnieciskos resursus var atbrīvot vai darīt pieejamus to diplomātisko vai konsulāro pārstāvniecību vai starptautisko organizāciju oficiāliem mērķiem, kurām ir imunitāte saskaņā ar starptautiskajām tiesībām, Lēmumā 2010/639/KĀDP ir jāiekļauj atkāpe attiecībā uz līdzekļu iesaldēšanu.

               (3)

               Lēmums 2010/639/KĀDP būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmuma 2010/639/KĀDP 3. panta 1. punktam pievieno šādu apakšpunktu:

               "e)

               ir paredzēti, lai veiktu maksājumus diplomātiskās misijas vai konsulārās pārstāvniecības vai tādas starptautiskas organizācijas kontā, kurai saskaņā ar starptautiskajām tiesībām ir noteikta imunitāte, vai lai veiktu maksājumus no šādas pārstāvniecības vai organizācijas konta – tādā mērā, kādā šādi maksājumi ir paredzēti izmantošanai šīs diplomātiskās misijas vai konsulārās pārstāvniecības vai starptautiskās organizācijas oficiālajiem mērķiem.".

         2. pants
   Šis lēmums stājas spēkā tā pieņemšanas dienā.

      Luksemburgā, 2012. gada 23. aprīlī

            Padomes vārdā –

            priekšsēdētāja

         C. ASHTON

      (1)  OV L 280, 26.10.2010., 18. lpp.